Stratégia dobudovania ochrany štátnej hranice 
schengenského typu

1. Úvod

Vypracovanie “Stratégie dobudovania ochrany štátnej hranice schengenského typu” je podmienené skutočnosťou, že tzv. východiskový materiál, ktorým je “Koncepcia služby hraničnej a cudzineckej polície v perspektíve zapojenia Slovenskej republiky medzi štáty Schengenskej dohody – ochrana vonkajšej hranice Európskej únie” (uznesenie vlády č. 946/1999 zo dňa 3. 11. 1999), je ohraničený do konca roku 2002. 
Vzhľadom na blížiaci sa termín vstupu Slovenskej republiky do Európskej únie je nevyhnutné reagovať a tiež zabezpečiť nevyhnutné legislatívne, personálne, ekonomické a materiálno – technické opatrenia v podmienkach služby hraničnej a služby cudzineckej polície na roky 2002 – 2003, 2004 – 2006 až 2010.
Implementáciou požiadaviek sa vytvoria predpoklady plnoprávneho členstva Slovenskej republiky v Európskej únii.

2. Základné ciele stratégie

	Základné ciele stratégie dobudovania ochrany štátnej hranice schengenského typu na úseku ochrany štátnej hranice vychádzajú z vývoja bezpečnostnej situácie na území Slovenskej republiky, na druhej strane sa v nich musia odzrkadliť záväzky Slovenskej republiky pri implementácii acquis v rámci integračného procesu v podmienkach Ministerstva vnútra Slovenskej republiky. Stanovené ciele musia vychádzať z už dosiahnutého stupňa rozvoja činnosti služby hraničnej a služby cudzineckej polície od roku 1999.
	Prioritným cieľom je vybudovanie modelu integrovanej bezpečnosti štátnej hranice s cieľom eliminovať narastajúcu nelegálnu migráciu a s ňou spojenú trestnú činnosť zvyšovaním účinnosti a efektívnosti policajnej práce vo všetkých oblastiach činnosti.
	V rámci budovania potrebných kapacít je potrebné zabezpečiť vznik a činnosť orgánov a inštitúcií, ktoré doposiaľ v službe hraničnej a službe cudzineckej polície čiastočne alebo úplne chýbajú. Ide najmä o dobudovanie riadiacich štruktúr v oblasti ekonomiky, personalistiky a vnútorných vecí, dobudovanie orgánov zodpovedných za fyzickú, technickú a operatívnu ochranu štátnej hranice, budovanie orgánov zodpovedných za bezpečnosť leteckej premávky na medzinárodných letiskách ako budúcej vonkajšej štátnej hranici Európskej únie, budovanie orgánov zodpovedných za činnosť spojenú s odhaľovaním falošných a pozmenených cestovných dokladov a so zabezpečením tvorby podmienok na dosiahnutie maximálnej bezpečnosti dokladov vydávaných Slovenskou republikou, budovanie orgánov medzinárodnej policajnej spolupráce hraničných orgánov susedných krajín a pod.
	Ďalším dôležitým cieľom je zefektívnenie riadenia a skvalitnenie organizácie práce výkonných útvarov v boji s nežiadúcou migráciou novými formami a metódami práce služby hraničnej a služby cudzineckej polície, ako i posilnenie početných stavov policajtov na výkonných útvaroch na problematických úsekoch štátnej hranice a budúcej vonkajšej hranici Európskej únie s Ukrajinou, dostatočné zabezpečenie základných technických prostriedkov pre výkon služby, ako aj pre potreby technickej ochrany štátnej hranice.
	Dôležitým cieľom Ministerstva vnútra Slovenskej republiky je podieľať sa v spolupráci s vnútrorezortnými orgánmi, ostatnými rezortmi a ústrednými orgánmi štátnej správy na tvorbe podmienok potrebných na úplnú implementáciu acquis Európskej únie do právnych a interných predpisov Slovenskej republiky.

3. Súčasný stav

Na zabezpečenie efektívnej a systematickej ochrany štátnej hranice v súlade so schengenskými požiadavkami s cieľom skvalitniť riadenie služby hraničnej a služby cudzineckej polície bol dňa 1. 4. 2001 zriadený úrad hraničnej a cudzineckej polície Prezídia Policajného zboru s celoštátnou pôsobnosťou, ktorý je od 1. 1. 2002 samostatnou rozpočtovou organizáciou s vlastnými finančnými zdrojmi. V rámci procesu tvorby samostatných hraničných orgánov zodpovedných za ochranu štátnej hranice a hraničnú kontrolu schopných zabezpečiť vysokú úroveň ochrany vonkajšej štátnej hranice Európskej únie budú od 1. 8. 2002 zriadené oddelenia hraničnej kontroly, ktoré vzniknú zlúčením doterajších oddelení cudzineckej polície Policajného zboru a hraničných oddelení Policajného zboru. Tieto nové útvary budú na určených úsekoch štátnej hranice zabezpečovať kontrolu na hraničných priechodoch a ochranu “zelenej hranice”. K zvýšeniu ochrany štátnej hranice výrazne prispeje aj Národná jednotka boja proti nelegálnej migrácii zriadená 1. 4. 2002 s celoštátnou pôsobnosťou, poverená operatívnym spôsobom odhaľovať, dokumentovať a postihovať trestnú činnosť spojenú s nelegálnou migráciou. 
Policajné útvary vykonávajúce hraničnú kontrolu sú napojené v rámci informačných systémov Policajného zboru a majú on-line prístup k centrálnym policajným databázam, ktoré sú priebežne aktualizované. Všetky útvary vykonávajúce hraničnú kontrolu, dislokované na hraničných priechodoch a verejných letiskách sú informačne prepojené s centrálnym orgánom (úradom hraničnej a cudzineckej polície Prezídia Policajného zboru).
Bezpečnostnú kontrolu vozidiel na cestných hraničných priechodoch vykonávajú orgány hraničnej kontroly, ktoré určujú rozsah a intenzitu kontrol. V prípade podozrenia, že je v rámci cezhraničnej prepravy páchaný trestný čin, priestupok alebo správny delikt, najmä z hľadiska zneužívania nákladnej dopravy na prepravu nelegálnych migrantov, vykonávajú útvary zodpovedné za hraničnú kontrolu v spolupráci s colnými orgánmi, kontrolu zaplombovaných nákladných vozidiel, ich nákladu a ložnej plochy. 
Kontrola cestujúcich vo vlakových súpravách je vykonávaná počas jazdy alebo v pohraničnej stanici počas stojnej doby vlaku. Kontrola totožnosti a podmienok vstupu je zaručená aj u cestujúcich v ležadlových a spacích vozňoch. Pre regionálnu premávku sa personálne obsadenie javí ako dostatočné. Veľmi aktuálna je otázka koordinácie opatrení na štátnej hranici v súvislosti s prejazdom vlakov (najmä nákladných), ktoré sú využívané na prepravu nelegálnych migrantov na trase do najbližšej pohraničnej stanice.
V prípade podozrenia z falšovania a pozmeňovania cestovných dokladov vykonávajú orgány hraničnej kontroly previerku pomocou prístrojov na odhaľovanie falošných a pozmenených cestovných dokladov a iných dokumentov. K technickému vybaveniu útvarov vykonávajúcich hraničnú kontrolu patria najmä videospektrálne komparátory a prístroje na testovanie dokladov (Waldman, Dokubox, Inspect ale aj lupy a UV lampy).
Medzinárodná spolupráca podľa požiadaviek schengenského acquis v oblasti kontroly cezhraničnej premávky na budúcej alebo súčasnej vonkajšej štátnej hranici je na požadovanej úrovni. Slovenská republika má so všetkými susednými štátmi (okrem Ukrajiny) uzatvorené dohody upravujúce vzájomnú spoluprácu pri uľahčení vybavovaní v cestnej, železničnej a vodnej doprave. Možno konštatovať, že súčasné dohody dávajú záruky bezproblémovej realizácie zrušenia kontrol na spoločnej štátnej hranici. Rozvoj spolupráce do zrušenia kontrol na štátnej hranici je zameraný na uzatváranie dohôd umožňujúcich činnosť spoločných kontaktných pracovísk, spoločných hraničných pracovísk, spoločných kontrol tzv. “zelenej hranice”, ako aj spoločných bezpečnostných projektov zameraných na odhaľovanie nelegálnej migrácie a prevádzačstva. 
Bilaterálna spolupráca s Ukrajinou nedosahuje v súčasnosti požadovanú úroveň a intenzitu v oblasti hraničného vybavovania na hraničných priechodoch v oblasti readmisie a spolupráce útvarov zodpovedných za ochranu štátnej hranice. I napriek snahám Slovenskej republiky dostať spoluprácu na vyššiu úroveň, nebol od roku 1999 zaznamenaný v tejto oblasti výrazný pokrok. Možno však oprávnene očakávať, že v rámci asociačných snáh Ukrajiny zaradiť sa medzi kandidátske krajiny pre vstup do Európskej únie sa súčasná situácia zlepší. Konkrétnym krokom budú rokovania s ukrajinskou stranou o texte zmluvy medzi Slovenskou republikou a Ukrajinou o uľahčení hraničného vybavovania v cestnej, železničnej a vodnej doprave, ako aj rokovanie o novej readmisnej dohode v roku 2002.
Projekt profesionalizácie ochrany štátnej hranice (predložený Európskej komisii v roku 2001) zahŕňa postupné znižovanie počtu vojakov základnej vojenskej služby útvaru vojsk hraničnej polície. Jeho realizácia je časovo rozdelená na dve etapy. Ku dňu 31.12. 2002 bude ukončená činnosť útvaru vojsk hraničnej polície a od tohto dátumu bude hraničnú kontrolu zabezpečovať špeciálne školený profesionálny personál útvarov zodpovedných za ochranu štátnej hranice.
V oblasti ľudských zdrojov bola ochrana budúcej vonkajšej štátnej hranice posilnená v roku 2001 o 146 policajtov. Možno konštatovať, že článok 6 Schengenskej dohody Slovenská republika čiastočne implementovala. Ochrana “zelenej hranice”, frekvencia a hustota kontrol, personálne obsadenie a vybavenie technickými prostriedkami však ešte stále nezodpovedá schengenským kritériám. Aplikácia tohto článku do dátumu vstupu Slovenskej republiky do Európskej únie musí byť zaručená.
V podmienkach Ministerstva vnútra Slovenskej republiky a Policajného zboru sa na špecializovanom vzdelávaní a odbornej príprave policajtov hraničnej a cudzineckej polície podieľajú:
- Akadémia Policajného zboru, zabezpečujúca odbornú prípravu policajtov pre riadiace funkcie v službe hraničnej a službe cudzineckej polície, má do špecifických študijných programov zaradenú aj problematiku európskeho práva a schengenskej spolupráce.
- Stredná odborná škola Policajného zboru v Devínskej Novej Vsi poskytuje policajtom s úplným stredným vzdelaním špecializované policajné vzdelanie. Od roku 1994 je vytvorená špecializovaná učebná skupina pre policajtov služby hraničnej a služby cudzineckej polície. 
- Stredné odborné školy Policajného zboru v Pezinku a v Košiciach realizujú pomaturitné kvalifikačné štúdium, ktoré poskytuje policajtom základné policajné vzdelanie. Absolvujú ich policajti po prijatí do Policajného zboru. Zároveň poskytujú i ďalšie vzdelávanie formou zdokonaľovacích kurzov podľa odborných oblastí. Je však nutné konštatovať, že potreba špeciálne školených policajtov pre ochranu štátnej hranice sa v učebných programoch týchto škôl u nastupujúcich policajtov doposiaľ neodrazila. Stredné odborné školy Policajného zboru doposiaľ nemajú vytvorené predmetové skupiny ani učebné osnovy špeciálne pre policajtov služby hraničnej a služby cudzineckej polície. Na odstránenie tohoto negatívneho javu sa od 1. 7. 2002 zvýši počet hodín na výučbu uvedených služieb a na základe realizácie Koncepcie vzdelávacej sústavy Policajného zboru sa aj na školách tohoto typu od roku 2003 zavedú špecializované učebné skupiny zamerané na problematiku služby hraničnej a služby cudzineckej polície, ktoré budú zabezpečovať špecializované vzdelanie aj u nastupujúcich policajtov.
Do systému vzdelávania ďalej patria aj špecializované školenia v spolupráci s Inštitútom ďalšieho vzdelávania Akadémie Policajného zboru. Cieľom ďalšieho vzdelávania policajtov je zabezpečiť systematickú prípravu a zvyšovanie odbornej úrovne v súlade so súčasným a perspektívnym zaradením policajta, čím získa potrebnú odbornú spôsobilosť na vykonávanie špecifických činností v službe hraničnej a službe cudzineckej polície. Pri príprave ľudských zdrojov na jednotlivých stupňoch vzdelávacej sústavy sa okrem schengenského acquis čerpá najmä z informácií získaných v rámci twinningových programov Phare a z programov a aktivít usporadúvaných na medzinárodnej úrovni (MEPA a pod.).
Zabezpečenie ochrany štátnej hranice s Ukrajinou je potrebné rozdeliť do dvoch oblastí. Jednou z nich je materiálno – technické zabezpečenie útvarov hraničnej a cudzineckej polície na slovensko – ukrajinskej štátnej hranici a druhou je technická ochrana štátnej hranice. Jedná sa predovšetkým o vybudovanie účinných technických zariadení na odhaľovanie nelegálnej migrácie priamo na štátnej hranici alebo v jej bezprostrednej blízkosti. Ide predovšetkým o to, aby útvary zodpovedné za ochranu štátnej hranice získali prvotnú informáciu alebo signál o narušení štátnej hranice, aby túto informáciu dokázali vyhodnotiť a následne zadržať nelegálnych migrantov.
Ministerstvo vnútra Slovenskej republiky zorganizovalo v rámci prieskumu trhu v mesiaci november 2001 a január 2002 prípravné stretnutie predstaviteľov firiem, ktoré majú záujem podieľať sa pri tvorbe systému technickej ochrany štátnej hranice s Ukrajinou. Do 25. 3. 2002 predložili tieto firmy Ministerstvu vnútra Slovenskej republiky svoje návrhy, ktoré budú posudzované riadiacou a koordinačnou komisiou zriadenou ministrom vnútra Slovenskej republiky, a ktoré by mali obsahovať aspoň rámcové cenové ponuky na realizáciu uvedeného projektu. Pri posudzovaní cenovej ponuky sa bude s vybranou firmou rokovať o ďalších záležitostiach týkajúcich sa splátkového kalendára na 4 – 5 rokov.
V súčasnej dobe sú náklady na projekt kvalitného technického zabezpečenia ochrany štátnej hranice s Ukrajinou vyčíslené predbežne vo výške 4 mil. EUR. Požiadavka na uvedenú finančnú čiastku bola už zaslaná na odsúhlasenie Európskej komisii v Bruseli. 
Na základe analýzy potrieb všestranného zabezpečenia útvarov hraničnej polície bol začiatkom roku 2002 spracovaný “Projekt materiálno - technického zabezpečenia výkonných útvarov hraničnej a cudzineckej polície dislokovaných na štátnej hranici s Ukrajinou” (ďalej len “projekt”). Na zabezpečenie jeho realizácie na rok 2002 je z rozpočtu Ministerstva vnútra Slovenskej republiky vyčlenených 20 mil. Sk, čo však nepokrýva ani náklady na zabezpečenie výkonných útvarov dislokovaných na štátnej hranici s Ukrajinou, kde je potrebných 58 857 600,- Sk. Porovnanie súčasného stavu materiálno - technického zabezpečenia útvarov hraničnej polície a cieľového stavu ich vybavenosti na rok 2002 je uvedené v prílohe č.2. 
Okrem toho je potrebné schváliť v porade vedenia Ministerstva vnútra Slovenskej republiky spracovaný projekt materiálno - technického zabezpečenia výkonných útvarov hraničnej polície i na úseku štátnej hranice s Poľskou republikou, Českou republikou, Rakúskou republikou a Maďarskou republikou s predpokladaným dátumom realizácie v roku 2003 a predbežným vyčíslením nákladov v sume 116 mil. Sk. 
V rámci rozpočtu Ministerstvu vnútra Slovenskej republiky je na úpravu hraničného pruhu s Ukrajinou vyčlenených 5 mil. Sk. V súčasnej dobe Ministerstvo vnútra Slovenskej republiky vyhodnocuje jednotlivé ponuky v rámci výberového konania s predpokladom, že v priebehu druhého polroku 2002 sa začne s realizáciou prác.
Na medzinárodných letiskách v Bratislave, v Košiciach a v Poprade nie sú v súčasnosti vytvorené podmienky pre vykonávanie kontrol podľa schengenských štandardov v zmysle príslušného schengenského acquis. Ministerstvo vnútra Slovenskej republiky zaslalo Ministerstvu dopravy, pôšt a telekomunikácií Slovenskej republiky požiadavku na zabezpečenie schengenských štandardov na medzinárodných letiskách a v súčasnosti prebiehajú rokovania, výsledkom ktorých bude vytvorenie podmienok na vykonávanie kontroly, najmä rozdeľovanie toku cestujúcich a tranzitného režimu v zmysle požiadaviek Rozhodnutia Výkonného výboru SCH/Com-ex (94) 17 rev-22. 12. 1994 “Zavedenie a aplikácia schengenského systému na letiskách a aerodrómoch”, v súlade s požiadavkami. Ministerstvo dopravy, pôšt a telekomunikácií Slovenskej republiky je podľa zákona č. 575/2001 Z. z. o organizácii činnosti vlády a organizácii ústrednej štátnej správy, garantom zabezpečenia technických úprav a dodania špeciálnej techniky, najmä RTG prístrojov schopných odhaľovať výbušniny, pre medzinárodné letiská. V súčasnosti sú aj v tejto oblasti po dohode s Ministerstvom vnútra Slovenskej republiky realizované príslušné opatrenia. 
Na letisku v Košiciach sa začalo s výstavbou nového terminálu, ktorá má byť ukončená v priebehu roka 2003. Systém vykonávania kontroly cestujúcich bude spĺňať požiadavky rozdeľovania toku cestujúcich a tranzitného režimu. 
K letiskám v Bratislave a v Poprade spracovalo Ministerstvo dopravy, pôšt a telekomunikácií Slovenskej republiky po dohode s Ministerstvom vnútra Slovenskej republiky návrhy plánu technických úprav terminálov. V súčasnej dobe prebiehajú rokovania na úrovni expertov oboch ministerstiev súvisiace s realizáciou splnenia požiadaviek schengenského acquis. V súlade s uznesením vlády Slovenskej republiky č. 1137 zo 6. 12. 2001 k správe o rozpracovaní súboru opatrení vyplývajúcich z Akčného plánu boja proti terorizmu EÚ, Rezolúcie Bezpečnostnej rady OSN č. 1373 (2001) a ďalších relevantných dokumentov v podmienkach Slovenskej republiky bola ministrovi dopravy, pôšt a telekomunikácií uložená úloha B 17, v spolupráci s ministrom vnútra legislatívne a inštitucionálne doriešiť ochranu civilného letectva pred činmi protiprávneho zasahovania tak, aby zodpovedala úrovni štátov Európskej únie. V súlade s touto úlohou má Ministerstvo dopravy, pôšt a telekomunikácií Slovenskej republiky v spolupráci s Ministerstvom vnútra Slovenskej republiky prijať opatrenia smerujúce k upresneniu kompetencií týkajúcich sa ochrany civilného letectva pred činmi protiprávneho zasahovania a kontroly na letiskách, s termínom splnenia úlohy k 31. 7. 2004 a predpokladanými nákladmi 100 mil. Sk.
	Na základe aplikovanej praxe a analýzy dosiahnutého stupňa implementácie schengenského acquis po splnení úloh stanovených v “Koncepcii služby hraničnej a cudzineckej polície v perspektíve zapojenia Slovenskej republiky medzi štáty Schengenskej dohody – ochrana vonkajšej hranice Európskej únie” možno konštatovať, že určená časť primárnej a sekundárnej legislatívy Európskej únie bola implementovaná. Nedostatkom schválenej “Koncepcie” bola skutočnosť, že v rámci stanovených úloh sa táto nezaoberala problematikou letísk. Vzhľadom na uvedené nedošlo do súčasného obdobia v tejto oblasti k dosiahnutiu príslušného stupňa implementácie schengenského acquis.
4.	Priority ďalšej implementácie k zaisteniu pripravenosti Slovenskej republiky k dátumu vstupu do Európskej únie a k dátumu vstupu medzi krajiny Schengenskej dohody

Pre potreby určenia ďalšej stratégie Ministerstva vnútra Slovenskej republiky na úseku ochrany štátnej hranice možno v stručnosti charakterizovať požiadavky na zabezpečenie integrovanej bezpečnosti štátnej hranice a rámcovo určiť primárne úlohy v jednotlivých oblastiach činnosti služby hraničnej a služby cudzineckej polície.
	Priority stanovené v jednotlivých etapách implementácie (do roku 2003, do roku 2006 s výhľadom do roku 2010) sú pre činnosť služby hraničnej a služby cudzineckej polície charakteristické plnením nových úloh, ktoré vznikajú na základe vývoja bezpečnostnej situácie pri ochrane štátnej hranice a potreby jej riešenia, plnením požiadaviek Európskej únie v oblasti ochrany vonkajšej štátnej hranice, medzinárodnej spolupráce hraničných orgánov, migrácie a readmisie ku vstupu Slovenskej republiky do Európskej únie ako aj plnením požiadaviek, ktoré sú spojené so vstupom Slovenskej republiky do schengenského priestoru zrušením kontrol na spoločnej štátnej hranici medzi členskými štátmi. V období do roku 2006 je potrebné vytvoriť a stabilizovať optimálne prostredie pre službu hraničnej a službu cudzineckej polície tak, aby bola schopná postupne prechádzať na plnenie nových úloh v novom právnom prostredí. Úspešné zvládnutie týchto dvoch priorít vytvára predpoklady plnoprávneho členstva Slovenskej republiky v Európskej únii. Harmonogram úloh v jednotlivých etapách rokov 2002 – 2010 tvorí prílohu č. 1.

4.1    Krátkodobé priority: (2002 – 2003)

Oblasť ochrany vonkajšej štátnej hranice a dočasnej vonkajšej štátnej hranice (budúcej vnútornej štátnej hranice)

Spoločné pozície Európskej únie definujú dva základné prvky vysokej úrovne ochrany vonkajšej štátnej hranice:
-	všetky osoby, ktoré prechádzajú vonkajšou štátnou hranicou musia byť systematickým spôsobom kontrolované,
-	efektívna ochrana štátnej hranice musí byť zabezpečovaná príslušnými útvarmi zodpovedajúcimi za jej ochranu.
Napriek tomu neexistuje presne stanovený zoznam praktických opatrení, týkajúci sa “vysokej úrovne kontroly vonkajšej štátnej hranice”, ktorý treba spĺňať v momente pristúpenia Slovenskej republiky do Európskej únie.
Základné požiadavky na efektívnu kontrolu vonkajšej štátnej hranice vymedzuje kapitola 2, časť II. Schengenskej dohody a Spoločný manuál pre vonkajšiu štátnu hranicu. Okrem týchto špecifických pravidiel je úlohou príslušných orgánov Európskej únie špecifikovať isté kritériá a požiadavky, vrátane požiadaviek týkajúcich sa kontroly vonkajšej štátnej hranice, ktoré musia byť splnené skôr, ako budú zrušené kontroly na vnútornej štátnej hranici. Tieto kritériá a požiadavky by nemali byť priamo aplikovateľné v bežnom rozširovacom procese, ale musí byť braná do úvahy špecifická charakteristika Slovenskej republiky (vrátane geografickej situácie). Okrem toho je ich úlohou predložiť odporúčania a najlepšie praktiky.
Kontrola vonkajšej štátnej hranice musí byť vykonávaná profesionálnymi útvarmi zodpovednými za ochranu štátnej hranice, vyškolenými na tento účel s pomocou dostatočného materiálno – technického vybavenia a v spolupráci s útvarmi zodpovednými za ochranu štátnej hranice na druhej strane spoločnej štátnej hranice. Tieto charakteristiky by mali garantovať efektívnu ochranu štátnej hranice, ako aj plynulý prechod osôb a tovaru cez hraničné priechody bez dlhých čakacích dôb a zamedzenie svojvoľného postupu a korupcie hraničného personálu. Na dosiahnutie tohto cieľa je potrebné ukončiť organizačné zmeny úradu hraničnej a cudzineckej polície Prezídia Policajného zboru.
Do dátumu vstupu Slovenskej republiky do Európskej únie bude požadovaná dostatočne vysoká úroveň kontroly štátnej hranice na dočasnej vonkajšej štátnej hranici s Maďarskou republikou, Poľskou republikou, Českou republikou, ako aj s Rakúskou republikou. Pre režim na týchto štátnych hraniciach bude treba aplikovať osobitné dohody, ktoré povedú k posilneniu spolupráce medzi budúcimi schengenskými partnermi. 
V právnych predpisoch Slovenskej republiky musia byť stanovené a špecifikované udalosti, ktoré predstavujú hrozbu pre verejný poriadok a národnú bezpečnosť Slovenskej republiky, ako aj členských štátov Európskej únie.
V oblasti legislatívy je nevyhnutné, aby Ministerstvo vnútra Slovenskej republiky vypracovalo a predložilo návrh nového zákona o ochrane štátnej hranice, úpravou ktorého bude zabezpečená vyššia úroveň ochrany štátnej hranice, osobitne ochrany štátnej hranice Slovenskej republiky s Ukrajinou. Zákon by mal byť účinný dňom 1. 1. 2004.
Keďže bilaterálna spolupráca Slovenskej republiky na štátnej hranici s Ukrajinou nedosahuje v oblasti hraničného vybavovania na hraničných priechodoch, ako aj v oblasti readmisie a spolupráce útvarov zodpovedných za ochranu štátnej hranice požadovanú úroveň a intenzitu, za týmto účelom prebehnú v druhom polroku 2002 rokovania o návrhu textu zmluvy medzi Slovenskou republikou a Ukrajinou o uľahčení hraničného vybavovania v cestnej, železničnej a vodnej doprave, ako aj rokovania o návrhu textu novej readmisnej dohody.
Vzhľadom na pripravovanú novelizáciu Trestného poriadku a súčasne s ňou prebiehajúcu rekodifikáciu Trestného zákona v Slovenskej republike sa Ministerstvo vnútra Slovenskej republiky bude podieľať na pripomienkovaní návrhov rekodifikačnej komisie. Iniciovalo novelu § 171a Trestného zákona s cieľom zvýšiť trestný postih páchateľa trestného činu nedovoleného prekročenia štátnej hranice.
Ďalšou oblasťou zvyšujúcou účinnosť ochrany štátnej hranice je systém ochrany hraníc založený na fungujúcej cezhraničnej spolupráci medzi príslušnými orgánmi na oboch stranách štátnej hranice. Konkrétne ide o dohody o uľahčení hraničného vybavovania, ktorých cieľom je zabezpečiť zjednodušenie kontrolných procedúr (uľahčenie pohybu osôb a tovaru, zaistenie bezpečnosti hraníc), zahrňujúca aj spoluprácu s colnými orgánmi pri spoločnom výkone služby na hraničných priechodoch. Reagujúc na požiadavky Hodnotiacej misie v oblasti spravodlivosti a vnútra je pripravená nová Dohoda medzi úradom hraničnej a cudzineckej polície Prezídia Policajného zboru a Colným riaditeľstvom Slovenskej republiky o vzájomnej spolupráci a pomoci.
Úlohou Ministerstva vnútra Slovenskej republiky bude spolupracovať s hraničnými orgánmi susedných štátov i pri zriaďovaní spoločných konzultačných pracovísk. Hlavným cieľom ich zriadenia je zvýšenie úrovne policajnej spolupráce na budúcich vnútorných hraniciach.
Systém ochrany štátnej hranice tvorí súhrn vlastných policajných a súčinnostných síl, miestneho obyvateľstva, technických a iných prostriedkov a ich premyslené využívanie z hľadiska zabránenia predpokladanej protiprávnej činnosti osôb na štátnej hranici. Pre získanie čo najväčšieho množstva informácií o nedovolenom prekročení štátnej hranice bude potrebné zabezpečiť budúcu vonkajšiu štátnu hranicu s Ukrajinou signalizačným zariadením, ktoré bude základom praktickej ochrany štátnej hranice.
Na zabezpečenie reálnosti plnenia úloh v rámci systému ochrany štátnej hranice je potrebné vybudovanie vhodných komunikačných prostriedkov pre spracovanie, zobrazenie a vyhodnotenie signálov zachytených jednotlivými technickými signalizačnými prostriedkami na počítačové softvery. Tieto informácie by sa mali vysielať cez komunikačné kanály z jednotlivých oddelení do centrály. Ďalej je potrebné vybudovať systém zabezpečujúci kontrolu hliadok, komunikáciu a informovanosť o vzniknutej situácii pri narušení štátnej hranice a prijatie rozhodnutí na efektívne splnenie úloh. Tieto systémy je nevyhnutné skĺbiť do jedného formátu, ktorý by na súradniciach elektronickej mapy znázorňoval postavenie hliadok a umožňoval ich koordinovaný postup. Výber dodávateľa a spôsob financovania tohto projektu bude potrebné riešiť v druhom polroku roku 2002.
Pre účinné plnenie úloh služby hraničnej a služby cudzineckej polície a pre zlepšenie ochrany budúcej vonkajšej štátnej hranice Slovenskej republiky bude potrebné zvýšiť aj úroveň v oblasti kynológie (špecializovaná príprava psovodov, počty, kvalita, výber a výcvik služobných psov a dobudovanie kynologických zariadení). Okrem toho je potrebné zanalyzovať možnosti využitia hypológie pri ochrane štátnej hranice a v prípade potreby spracovať návrh koncepčného riešenia ich ďalšieho využitia v službe hraničnej a službe cudzineckej polície.
V oblasti vzdelávania a výcviku bude potrebné organizovať odbornú prípravu a školenia policajtov služby hraničnej a služby cudzineckej polície formou seminárov na témy odhaľovanie falošných a pozmeňovaných cestovných dokladov, spôsoby páchania trestnej činnosti, manipulácia s technickými prostriedkami na odhaľovanie falošných a pozmeňovaných cestovných dokladov i na tému právne predpisy a pravidlá kontroly vonkajšej štátnej hranice. Dôležitá je odborná a jazyková príprava na všetkých úrovniach. Na odbornú prípravu policajtov bude potrebné využívať študijný materiál, t.j. manuál pravých dokumentov Európskej únie a Európsky bulletin zneužitých dokumentov.
V súvislosti s plnením požiadavky profesionalizácie ochrany štátnej hranice bude v personálnej oblasti nevyhnutné zvýšiť počet miest policajtov do konca roka 2002 o 200 policajtov (plnenie uznesenia vlády Slovenskej republiky č.1137 zo dňa 6. 12. 2001). Z tohto počtu bude 138 policajtov určených priamo na štátnu hranicu s Ukrajinou (príloha č. 4). Zostávajúci policajti budú zaradení na ochranu štátnej hranice na ostatných úsekoch a na zabezpečenie ochrany objektu Útvaru pre cudzincov Sečovce. Týmto bude čiastočne zabezpečená náhrada za vojakov základnej služby útvaru vojsk hraničnej polície. Počet 200 policajných miest bude zabezpečených scivilnením 165 miest policajtov na sekciách a úradoch ministerstva a ich presystemizovaním v prospech služby hraničnej a služby cudzineckej polície Prezídia Policajného zboru. Miesta zamestnancov, potrebné na realizáciu scivilnenia požaduje Ministerstvo vnútra Slovenskej republiky uplatnením požiadavky na nárast početných miest na rok 2002. Požiadavka je uvedená v návrhu na určenie celkových početných stavov Policajného zboru na rok 2002 a 2003, ktorý predloží Ministerstvo vnútra Slovenskej republiky na rokovanie vlády Slovenskej republiky do 31. 7. 2002.
V súvislosti s odporúčaniami Hodnotiacej misie v oblasti spravodlivosti a vnútra na jednotnú službu zabezpečujúcu ochranu štátnej hranice a hraničnú kontrolu sa od 1.8.2002 uskutoční reorganizácia služby hraničnej a služby cudzineckej polície.
V tejto súvislosti bude v personálnej oblasti pre službu hraničnej a službu cudzineckej polície nevyhnutné zvýšiť počet miest policajtov do konca roka 2003 o 373 policajtov. Požiadavka Ministerstva vnútra Slovenskej republiky na nárast počtu miest zamestnancov na rok 2003 (namiesto pôvodnej požiadavky na nárast o 502 miest zamestnancov, z toho 373 miest účelovo viazaných na scivilnenie vybraných miest policajtov a ich následné presystemizovanie v prospech výkonných útvarov služby hraničnej polície a služby cudzineckej polície) bola v záujme odstránenia rozporov zo strany Ministerstva financií Slovenskej republiky prehodnotená na 231 miest zamestnancov, z toho 200 miest účelovo viazaných na scivilnenie miest policajtov. Z uvedeného počtu miest bude realizované personálne posilnenie úradu hraničnej a cudzineckej polície o 200 miest. 
Ďalej je potrebné v Útvare pre cudzincov Sečovce nahradiť vojakov základnej služby útvaru vojsk hraničnej polície zamestnancami, ktorí budú zabezpečovať chod útvaru policajného zaistenia.
Zároveň bude potrebné pripraviť v rámci Ministerstva vnútra Slovenskej republiky projekt na dočasné kombinované štúdium policajtov služby hraničnej a služby cudzineckej polície na Strednej odbornej škole Policajného zboru v Košiciach. Uvedený spôsob štúdia a dislokácia školy dodrží kontinuitu výkonu služby pri ochrane štátnej hranice.

Zriadením Národnej jednotky boja proti nelegálnej migrácii úradu hraničnej a cudzineckej polície Prezídia Policajného zboru (ďalej len “národná jednotka”) s celoštátnou pôsobnosťou od 1. 4. 2002 sa plní časť odporúčaní vyplývajúcich z expertíznej správy o účinnosti systému ochrany “zelenej hranice” medzi Slovenskou republikou a Ukrajinou, ktorá bola vypracovaná Dr. Guy LE QUEUXOM dňa 17. 7. 2001. Cieľom národnej jednotky je, aby bola zároveň výkonným, analytickým, organizačným, koordinačným aj koncepčným pracoviskom úradu hraničnej a cudzineckej polície Prezídia Policajného zboru v oblasti boja proti nelegálnej migrácii a inej cezhraničnej trestnej činnosti. Úlohou národnej jednotky je predchádzať, odhaľovať, dokumentovať a realizovať trestnú činnosť spojenú s nelegálnou migráciou a inou cezhraničnou trestnou činnosťou s pôsobnosťou na celom území Slovenskej republiky, až po medzinárodne organizovanú nelegálnu migráciu. Musí mať založenú databázu na výmenu informácií a distribúciu medzi operatívnymi orgánmi služby kriminálnej a finančnej polície, útvarmi Policajného zboru a inými mimorezortnými orgánmi, Slovenskou informačnou službou, Vojenským obranným spravodajstvom, operatívnymi orgánmi Colného riaditeľstva Slovenskej republiky a pohraničnými orgánmi susedných štátov. Na zabezpečenie špecifickej analýzy a výmeny informácií musí mať založenú sieť styčných dôstojníkov, ktorými dôjde k prepojeniu uvedených služieb na rôznych organizačných úrovniach aj v rámci medzinárodnej spolupráce. Ďalšou úlohou národnej jednotky bude vyhodnocovanie operatívnej situácie v oblasti nelegálnej migrácie a ochrany štátnej hranice, na základe čoho budú stanovené základné smery operatívno – pátracej činnosti a taktiež i prijímanie adekvátnych opatrení na odhaľovanie závažnej trestnej činnosti súvisiacej s nelegálnou migráciou a ochranou štátnej hranice.
Národná jednotka disponuje určitým množstvom výzbrojného, výstrojného, ženijného, proviantného, ubytovacieho materiálu a automobilovej, spravodajskej, operatívnej, telekomunikačnej, výpočtovej, a šifrovej techniky. Jej úlohou je vykonávanie operatívno-pátracej činnosti a priamy výkon služby zameraný na odhaľovanie nelegálnej migrácie a operatívne rozpracovanie osôb podozrivých z organizovania cezhraničnej trestnej činnosti.
Národná jednotka je organizačne začlenená do štruktúry úradu hraničnej a cudzineckej polície Prezídia Policajného zboru. 
Efektívna činnosť národnej jednotky môže byť zabezpečená len za predpokladu obojsmernej výmeny informácií medzi všetkými súčasťami národnej jednotky a výkonnými útvarmi zodpovednými za ochranu štátnej hranice, pri efektívnom využívaní analytických výstupov technicko-analytického oddelenia. Výkonné útvary služby hraničnej a služby cudzineckej polície sú v súčasnosti oboznámené o povinnosti sústreďovať informácie o nelegálnej migrácii a inej cezhraničnej trestnej činnosti, analyzovať ich na miestnej úrovni a následne tieto informácie postúpiť národnej jednotke.
Trestná činnosť spojená s nedovoleným prekračovaním štátnej hranice v súčasnosti vykazuje znaky organizovanej trestnej činnosti s medzinárodným prepojením. Vytvorením národnej jednotky s celoštátnou pôsobnosťou sa očakáva zvýšenie akcieschopnosti a dosiahne sa štandard systému ochrany tzv. “zelenej hranice” medzi Slovenskou republikou a Ukrajinou, ktorá je ponímaná ako budúca vonkajšia štátna hranica Schengenu. 

Boj proti falšovaniu a pozmeňovaniu cestovných dokladov je súčasťou budovania integrovanej bezpečnosti štátnej hranice v boji proti organizovanému zločinu a nelegálnemu prisťahovalectvu do Európskej únie a preto ho považuje Slovenská republika, tak ako i členské štáty Európskej únie, za dôležitý aspekt spoločných záujmov. Jednou z úloh je podieľanie sa na vytvorení a prevádzke Európskeho archívneho systému FADO v spolupráci s gestorom, t. j. so Správou kriminálnej a finančnej polície Prezídia policajného zboru, v súlade so Správou z 3. decembra 1998, ktorá bola prijatá Radou na základe čl. K.3 zmluvy Európskej únie, ktorá sa zaoberá problematikou uvedenia Európskeho archivačného systému do prevádzky (98/700 JHA). K uvedenému bude spracovaný projekt na výrobu cestovných dokladov Slovenskej republiky zodpovedajúcich formátu Európskej únie. V tejto oblasti je potrebné zabezpečiť funkčnosť centrálneho riadiaceho orgánu (oddelenie cestovných dokladov úradu hraničnej a cudzineckej polície Prezídia Policajného zboru), ktorý má za úlohu analyzovať vývojové trendy ochrany cestovných dokladov a zbierať informácie o cestovných dokladoch vydávaných vo svete, analyzovať spôsoby falšovania a pozmeňovania cestovných dokladov, sledovať vývoj technických prostriedkov používaných na odhaľovanie falošných a pozmenených cestovných dokladov a získavať školiace materiáli určené k zvyšovaniu odbornej spôsobilosti policajtov podieľajúcich sa na odhaľovaní falšovaných a pozmenených cestovných dokladov a na medzinárodnej úrovni sa podieľať na výmene informácií a skúseností z uvedených oblastí medzi hraničnými orgánmi susedných a členských krajín Európskej únie.
S týmto veľmi úzko súvisia i úlohy v oblasti logistiky. Jednou z dôležitých úloh Ministerstva vnútra Slovenskej republiky bude zaviesť jednotnú úroveň skúmania a zariadení na odhaľovanie falšovaných dokumentov na miestach vstupu do Európskej únie. Rozhodujúcim faktorom na zabezpečenie rovnakej úrovne vybavenia na miestach vstupu a na zadefinovanie špeciálnych technických prostriedkov (UV lampy, Docubox, Docutest, Inspect a pod.), bude intenzita cezhraničnej premávky, stupeň zneužívania, dostupnosť študijného materiálu, prítomnosť kontrolujúcich policajtov a úroveň poskytnutého školenia. V tejto súvislosti bude potrebné, aby bol spracovaný projekt na doplnenie hraničných priechodov a medzinárodných letísk špeciálnou technikou (Odporúčanie Rady z 28. 5. 1998 o nariadení o zariadeniach na odhaľovanie falzifikátov v miestach vstupu do Európskej únie (98/C 189/02).
Na zakúpenie špeciálnej techniky určenej na štátnu hranicu s Ukrajinou a medzinárodné letiská je potrebné vyčleniť v roku 2003 a účelovo viazať v rámci limitu výdavkov rozpočtovej kapitoly Ministerstva vnútra Slovenskej republiky finančné prostriedky vo výške 42 406 000,- Sk. Nesplnené požiadavky v tejto oblasti sa budú presúvať v rámci druhej etapy. V tejto súvislosti bola spracovaná “Kategorizácia oddelení hraničnej kontroly od 1. 8. 2002”, (ďalej len “kategorizácia”), ktorá tvorí prílohu č. 3. Uvedenou čiastkou budú zabezpečené útvary zaradené vo vysokom riziku. Ostatné útvary zaradené v “kategorizácii” v strednom stupni rizika budú zabezpečené špeciálnou technikou prerozdelením z vlastných zdrojov.

Integrácia Slovenskej republiky do Európskej únie bude znamenať aj začlenenie slovenského civilného letectva do prepracovanej a plne funkčnej štruktúry organizácie leteckej dopravy v rámci únie. Jedným zo strategických cieľov, ktorý vyplýva z integračného smerovania Slovenskej republiky do európskych štruktúr je aj postupná implementácia jednotlivých nariadení a smerníc Rady Európy do právneho systému Slovenskej republiky, novelizácia právnych predpisov v oblasti civilného letectva za účelom harmonizácie s legislatívou Európskej únie upravujúcou uvedenú oblasť s vytváraním podmienok pre slobodný pohyb osôb, tovaru a služieb.
Civilné letectvo v Slovenskej republike sa riadi zákonom č. 143/1998 Z.z. o civilnom letectve (letecký zákon) a o zmene a doplnení niektorých zákonov. V súlade s týmto zákonom sú vydávané všeobecne záväzné právne predpisy, ktoré ako národné varianty implementujú medzinárodné predpisy a požiadavky do nášho právneho poriadku. Pri porovnávaní výsledkov hodnotenia auditových tímov na Slovensku s okolitými krajinami je potrebné konštatovať, že Slovenská republika bola predbežne zaradená do 3. kategórie krajín, kde existujú pochybnosti o možnostiach štátu zabezpečiť vykonávanie dohľadu nad bezpečnosťou civilného letectva.
Z pohľadu medzinárodných záväzkov Slovenskej republiky je jednou z priorít aj zabezpečenie ochrany civilného letectva pred činmi protiprávneho zasahovania. Bezpečnú leteckú dopravu je však možné dosiahnuť len vytvorením systému efektívnej a objektívnej kontroly, čo však nie je možné bez vyčlenenia nevyhnutných investícií zo strany štátu. Vo vzťahu k plneniu medzinárodných záväzkov je zabezpečenie ochrany civilného letectva pred činmi protiprávneho zasahovania štátnym záujmom. K najdôležitejším úlohám, ktoré je v nasledujúcom období potrebné v súvislosti s ochranou civilného letectva pred činmi protiprávneho zasahovania zabezpečiť, patrí zabezpečenie zvýšenej kontroly prístupu k problematickým oblastiam letísk a lietadiel, kontroly cestujúcich a ich príručnej batožiny, kontroly a monitorovania prepravovanej batožiny, ako aj v spolupráci s colnými orgánmi, kontroly cargo nákladov a pošty. Tieto úlohy nie je možné v súčasnosti zabezpečiť v požadovanom rozsahu bez zabezpečenia potrebných, nových technických prostriedkov, ako aj navŕšenia početných stavov policajtov a zmenou organizačnej štruktúry útvarov zodpovedných za ochranu budúcej vonkajšej štátnej hranice na medzinárodných letiskách. V súvislosti s pripravovanými zmenami navrhujeme, aby boli vyčlenené a účelovo viazané finančné prostriedky vo výške 42 406 000,- Sk v rámci limitov výdavkov rozpočtovej kapitoly Ministerstva vnútra Slovenskej republiky. 

4. 2 Strednodobé priority: (2004 – 2006)

Oblasť ochrany vonkajšej štátnej hranice

V súlade s princípom zakotveným v článku 8 Protokolu k Amsterdamskej dohode integrujúcej schengenské acquis do Európskej únie má Slovenská republika za cieľ ukončiť prípravu na implementáciu Schengenskej dohody k referenčnému dátumu vstupu do Európskej únie v maximálnom možnom rozsahu. Slovenská republika musí byť pripravená na aplikáciu všetkých dostupných častí acquis, vrátane tých častí Kategórie II. acquis, ktoré nebudú vyžadovať neprimerané, do budúcnosti v praxi nevyužiteľné investície. Tento prístup bol zvolený s ohľadom na snahu maximálne harmonizovať prax a uľahčiť prechod na plnú schengenskú spoluprácu.
Do pristúpenia Slovenskej republiky k Schengenskej dohode bude potrebné v oblasti legislatívy novelizovať zákon č. 48/2002 Z.z. o pobyte cudzincov spolu s internými normami a v súvislosti so schengenským acquis novelizovať zákon o ochrane štátnej hranice spolu s internými predpismi.
V oblasti medzinárodnej spolupráce bude potrebné pripraviť a uzatvoriť dohody so susednými štátmi o spoločnom výkone služby pri ochrane štátnej hranice.
V oblasti tvorby a doplnenia administratívnych štruktúr bude potrebné aby Ministerstvo vnútra Slovenskej republiky rozšírilo činnosť spoločných kontaktných pracovísk. Do týchto činností je potrebné zapojiť službu kriminálnej a finančnej polície, službu dopravnej polície, službu poriadkovej polície, úrad medzinárodnej policajnej spolupráce, ako i iné subjekty, napr. colnú službu a súdy.
V oblasti logistiky bude potrebné sledovať aktuálny vývoj technických zariadení a tieto vhodne dopĺňať za účelom modernizácie.
V oblasti vzdelávania a výcviku musí Ministerstvo vnútra Slovenskej republiky dbať na zabezpečovanie potrebnej úrovne vzdelávania policajtov služby hraničnej a služby cudzineckej polície a je nevyhnutné dôsledne realizovať novú Koncepciu vzdelávacej sústavy Policajného zboru.
V súlade s plnením úloh národnej jednotky v oblasti operatívnej ochrany štátnej hranice bude v tomto období potrebné uplatniť požiadavky na jej materiálno – technické zabezpečenie. Prioritou je zakúpenie analytického programu a sieťové prepojenie jednotlivých pracovísk národnej jednotky.
	V oblasti zabezpečenia ochrany civilnej leteckej dopravy pred činmi protiprávneho zasahovania je potrebné v oblasti legislatívy novelizovať interné predpisy podľa požiadaviek a aktuálnych potrieb, sledovať aktuálny trend vývoja technických zariadení potrebných na zabezpečenie ochrany civilného letectva pred činmi protiprávneho zasahovania a tieto vhodne zavádzať do praxe. 
Úlohou Ministerstva vnútra Slovenskej republiky bude zriadiť do 1. 7. 2004 oddelenia letiskovej kontroly na letiskách Bratislava, Košice a Poprad, ktoré budú plniť úlohy v oblasti ochrany vonkajšej štátnej hranice. Požiadavka v tomto smere bude uplatnená až v návrhu na určenie celkových početných stavov Policajného zboru pre rok 2004.
Zároveň je potrebné pravidelne školiť pracovníkov vykonávajúcich kontroly na vonkajšej štátnej hranici súvisiace s odhaľovaním falošných a pozmeňovaných cestovných dokladov a iných dokumentov, nelegálnou migráciou, ako aj vykonávaním bezpečnostných kontrol cestujúcich a batožiny na verejných letiskách.

4.3 Dlhodobé priority: (2007 – 2010)

Oblasť ochrany vonkajšej štátnej hranice

V tomto období bude potrebné pokračovať v aktualizácii zákonov, ich vykonávacích predpisov v zmysle schengenských požiadaviek, v budovaní schengenského informačného systému, ktorého základy by boli budované v prvej a druhej etape za predpokladanej finančnej podpory z rozpočtových zdrojov. 
Vnútorná štátna hranica môže byť na základe Schengenskej dohody prekračovaná bez kontroly osôb na ktoromkoľvek mieste. Pokiaľ si to vyžaduje verejný poriadok alebo národná bezpečnosť, môže niektorá zmluvná strana po konzultácii s ostatnými zmluvnými stranami rozhodnúť, aby počas určitého časovo vymedzeného obdobia boli národné hraničné kontroly vykonávané na vnútornej štátnej hranici. Na hraničných priechodoch nebudú pôsobiť policajné zložky, to znamená, že zmluvné strany sa zaväzujú postupne odstrániť budovy hraničných priechodov tak, aby neznamenali prekážku v premávke. Pri odstraňovaní budov však treba prihliadať na to, aby nebola dotknutá možnosť opätovného dočasného zavedenia kontrol na štátnej hranici.
Zrušenie kontrol na vnútornej štátnej hranici však v žiadnom prípade neznamená zrušenie ochrany štátnej hranice, práve naopak. Kontrola cezhraničnej premávky a ochrana štátnej hranice pred nedovoleným prekročením cudzincami z tretích štátov bude vykonávaná naďalej, prenesením kontroly osôb a vozidiel v prihraničnej oblasti do hĺbky 10 až 30 km. Kontrola občanov členských štátov Európskej únie nebude vykonávaná, no jej realizácia nie je vylúčená. Kontrolu budú vykonávať spoločné výkonné útvary hraničných orgánov zodpovedných za ochranu vnútornej štátnej hranice susedných štátov dislokované v blízkosti štátnej hranice, ktoré budú zabezpečené potrebnou mobilnou a komunikačnou technikou.
Zrušenie kontrol na vnútornej štátnej hranici bude možné až po úplnom pripojení Slovenskej republiky k schengenskému informačnému systému. Vo vzťahu k novým členským štátom (aj k Slovenskej republike) budú súčasné schengenské štáty zodpovedné za kontrolu vonkajšej schengenskej štátnej hranice až do zrušenia kontrol na vnútornej štátnej hranici do 1. 1. 2007. Po vstupe Slovenskej republiky do Európskej únie občania Slovenskej republiky už nebudú občanmi tretích krajín, ktorí musia plniť všetky požadované podmienky vstupu. Občanom členských štátov Európskej únie teda aj Slovenskej republiky bude postačovať jednoduché predloženie platného cestovného dokladu.
Ďalej je nutné zabezpečiť zodpovedajúce materiálne a technické vybavenie výkonných útvarov služby hraničnej a služby cudzineckej polície pre zabezpečenie efektívnej kontroly vo všetkých oblastiach na vonkajšej štátnej hranici s Ukrajinou a medzinárodných letiskách. Prístroje na nočné videnie, vrtuľníky a rádiové spojenie sú nevyhnutnou súčasťou pre pevnú kontrolu “zelenej hranice”. Je potrebné neustále plánovať a aktualizovať umiestnenie senzorov na kritické miesta vonkajšej štátnej hranice. Plánovať špičkové vybavenie, ako sú napr. crypto – faxy a iné pomocné zariadenia a nástroje, ktoré sa používajú v členských štátoch Európskej únie na detekciu falošných dokumentov.
	V oblasti vzdelávania a školenia bude nevyhnutné pristúpiť ku špecifickým školeniam pre personál v boji proti organizovanému zločinu zaoberajúceho sa nelegálnou migráciou a inou cezhraničnou trestnou činnosťou. Naplánovať školenia policajtov hraničnej polície, ktorí sú v stálej štátnej službe viac ako 10 rokov.
	V zmysle navrhovaných inštitucionálnych a legislatívnych zmien v predchádzajúcich dvoch etapách reštrukturalizácie služby hraničnej a služby cudzineckej polície je nutné v prvom rade zabezpečiť funkčnosť úradu hraničnej a cudzineckej polície Prezídia Policajného zboru, ktorý líniovo riadi všetky výkonné útvary na teritóriu krajov podľa aktuálneho územného a správneho členenia Slovenskej republiky.

5. Záver

Finančné zabezpečenie navrhovaného nárastu o 165 miest zamestnancov v roku 2002 (za 6 mesiacov) predstavuje finančné náklady celkom 22 730,4 tis. Sk ( z toho odvody do poistných fondov a NÚP vo výške 6 229,4 tis. Sk). Realizácia nárastu v roku 2002 nezakladá nároky na vyčlenenie ďalších finančných prostriedkov zo štátneho rozpočtu.

Finančné zabezpečenie navrhovaného nárastu o 200 miest zamestnancov v roku 2003 predstavuje finančné náklady celkom 45 171,8 tis. Sk (z toho odvody do poistných fondov a NÚP vo výške 12 379,5 tis. Sk). Finančné zabezpečenie 119 miest zamestnancov v roku 2003 bude zabezpečené z vlastných rozpočtových prostriedkov Ministerstva vnútra Slovenskej republiky, získaných po ukončení činnosti vojsk Ministerstva vnútra Slovenskej republiky. Potrebné finančné prostriedky na nárast o 81 miest zamestnancov vo výške 23 203,5 tis. Sk (vrátane odvodov do poistných fondov a NÚP vo výške 6 359,1 tis. Sk) sa navrhuje vyčleniť v rámci administratívnych kapacít osobitne schválených vládou Slovenskej republiky na zabezpečenie nových úloh vyplývajúcich z prístupového procesu Slovenskej republiky do Európskej únie. Predmetné finančné prostriedky vo výške 23 203,5 tis. Sk predstavujú požiadavku Ministerstva vnútra Slovenskej republiky na štátny rozpočet v roku 2003, ktorá je uplatnená v návrhu na určenie celkových početných stavov Policajného zboru pre rok 2003.

Na realizáciu “Projektu materiálno - technického zabezpečenia výkonných útvarov hraničnej a cudzineckej polície dislokovaných na štátnej hranici s Ukrajinou” je doposiaľ z rozpočtu Ministerstva vnútra Slovenskej republiky vyčlenených 20 mil. Sk. Náklady na zabezpečenie výkonných útvarov dislokovaných na štátnej hranici s Ukrajinou sú vo výške 58 857 600,- Sk, teda na zabezpečenie projektu chýba úradu hraničnej a cudzineckej polície Prezídia Policajného zboru ešte 38 857 600,- Sk. Uvedené finančné prostriedky budú v plnej miere pokryté v rámci limitov výdavkov rozpočtovej kapitoly Ministerstva vnútra Slovenskej republiky na príslušné rozpočtové roky.

Ďalej bude potrebné v roku 2002  predložiť na schválenie do porady vedenia Ministerstva vnútra Slovenskej republiky “Projekt materiálno – technického zabezpečenia výkonných útvarov služby hraničnej polície i na úseku štátnej hranice s Poľskou republikou, Českou republikou, Rakúskou republikou a Maďarskou republikou. “Projekt” je predbežne vyčíslený na finančnú čiastku 116 mil. Sk., ktoré bude potrebné vyčleniť v rámci limitov výdavkov rozpočtovej kapitoly Ministerstva vnútra Slovenskej republiky v roku 2003 až 2004.

V roku 2003 je potrebné na materiálno - technické vybavenie služby hraničnej polície vyčleniť a účelovo viazať v rámci limitov výdavkov rozpočtovej kapitoly Ministerstva vnútra Slovenskej republiky finančné prostriedky vo výške 42 406 000,- Sk. Nesplnené požiadavky v tejto oblasti sa budú presúvať v rámci druhej etapy. Vzhľadom na túto skutočnosť nemožno ani približne určiť objem požadovaných finančných prostriedkov zo štátneho rozpočtu v roku 2004 - 2006. Tieto budú konkretizované pri realizácii jednotlivých úloh. 

V súčasnej dobe sú náklady na projekt kvalitného technického zabezpečenia ochrany štátnej hranice s Ukrajinou vyčíslené predbežne vo výške 4 mil. EUR. Požiadavka na uvedenú finančnú čiastku bola už zaslaná na odsúhlasenie Európskej komisii v Bruseli. 

Ďalšie kapacity, ktoré sú nevyhnutne potrebné na personálne zabezpečenie plnenia prioritných úloh v kapitole Ministerstva vnútra Slovenskej republiky budú riešené v rámci kapacít osobitne schválených vládou Slovenskej republiky na zabezpečenie nových úloh vyplývajúcich z prístupového procesu Slovenskej republiky do Európskej únie. Redukovaním požiadavky na nárast o 373 miest policajtov nebude možné primeraným spôsobom zabezpečiť ochranu štátnej hranice po odchode vojakov základnej vojenskej služby. Následne nebude dosiahnutý štandard Európskej únie na personálne zabezpečenie ochrany štátnej hranice odôvodnený v záveroch a odporúčaniach, ktoré sú obsiahnuté v Pravidelnej správe komisie o pripravenosti Slovenskej republiky na členstvo v roku 2001.